Willem van Aelst

Willem van Aelst  (døpt 16. mai 1627, død ca. 1683) var en nederlandsk maler. Van Aelst var en betydningsfull maler av blomster, frukt og jaktstilleben. Han var en briljant kolorist og nådde et høyt nivå når det gjaldt mestring i gjengivelsen av tekstiler, metaller og fuglefjær. På denne tiden var det ikke vanlig å male jaktstilleben i Nederland.

Van Aelst var født i Delft hvor han gikk i lære hos sin onkel, stillebenmaleren Evert van Aelst. I 1643 ble han medlem av  Sint-Lucasgildet i byen.

Mellom 1645 og 1649 bodde han i Frankrike. I 1649 reiste han til Firenze, hvor han arbeidet som hoffmaler hos Ferdinando II de' Medici. På samme tid hadde Ferdinando to andre nederlandske malere engasjert ved hoffet; Matthias Withoos og Otto Marseus van Schrieck, sistnevnte var også stillebenmaler og har sannsynligvis hatt innvirkning på Van Aelsts stil.

I 1656 returnerte han til Nederland og bosatte seg i Amsterdam. Blant hans elever var Isaac Denies, Ernst Stuven, Rachel Ruysch, Geertje Pieters og fremfor alt Maria van Oosterwijk.

Willem van Aelst er representert på flere museer.

Referanser

Eksterne lenker 
 

Nederlandske malere
Medlemmer av Sint-Lucasgildet i Delft
Malere i den nederlandske gullalderen
Personer fra Delft